Document ID: 32009R0748

KOMISSION ASETUS (EY) N:o 748/2009,
annettu 5 päivänä elokuuta 2009,
niiden ilma-alusten käyttäjien luettelosta, jotka harjoittivat direktiivin 2003/87/EY liitteessä I tarkoitettua ilmailutoimintaa 1 päivänä tammikuuta 2006 tai sen jälkeen, ja hallinnoivan jäsenvaltion yksilöimisestä kunkin ilma-aluksen käyttäjän osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 18 a artiklan 3 kohdan a alakohdan,
sekä katsoo seuraavaa:
(1)
Ilmailutoiminta on direktiivillä 2003/87/EY, sellaisena kuin se on muutettuna direktiivillä 2008/101/EY (2), sisällytetty yhteisössä toteutettavaan kasvihuonekaasujen päästöoikeuksien kaupan järjestelmään (jäljempänä ”yhteisön järjestelmä”).
(2)
Ilma-alusten käyttäjien hallinnollisen taakan keventämiseksi direktiivissä 2003/87/EY säädetään, että yksi jäsenvaltio on vastuussa kustakin ilma-aluksen käyttäjästä. Direktiivin 2003/87/EY 18 a artiklan 1 ja 2 kohdassa säädetään, miten kutakin ilma-aluksen käyttäjää hallinnoiva jäsenvaltio määräytyy. Ilma-alusten käyttäjien ja niitä hallinnoivien jäsenvaltioiden luettelon (jäljempänä ”luettelo”) tarkoituksena on varmistaa, että kukin ilma-aluksen käyttäjä tietää, mikä jäsenvaltio sitä hallinnoi, ja että jäsenvaltiot tietävät, mitä ilma-alusten käyttäjiä niiden on hallinnoitava.
(3)
Luetteloa laatiessaan komissio on ottanut huomioon kommentit, jotka se on saanut sen jälkeen, kun alustava luettelo ilma-alusten käyttäjistä ja niitä hallinnoivista jäsenvaltioista julkaistiin 11 päivänä helmikuuta 2009. Luettelo perustuu tietoihin, jotka Eurocontrol on toimittanut tallennettujen lentosuunnitelmien pohjalta (3).
(4)
Direktiivin 2003/87/EY vaatimuksia sovelletaan kyseisen direktiivin 3 artiklan o kohdassa määriteltyihin ilma-alusten käyttäjiin. Yhteisön järjestelmään kuuluminen perustuu ainoastaan ilmailutoiminnan harjoittamiseen eikä sen edellytyksenä ole luetteloon kuuluminen. Ilma-alusten käyttäjät, jotka harjoittavat direktiivin 2003/87/EY liitteessä I tarkoitettua ilmailutoimintaa, ovat siis yhteisön järjestelmän alaisia riippumatta siitä, onko niitä toiminnan harjoittamisen ajankohtana mainittu luettelossa. Vastaavasti ilma-alusten käyttäjät, jotka lopettavat ilmailutoiminnan harjoittamisen, poistuvat yhteisön järjestelmästä silloin, kun ne lopettavat direktiivin 2003/87/EY liitteessä I mainitun ilmailutoiminnan harjoittamisen, eivätkä silloin, kun ne poistetaan luettelosta.
(5)
Luettelo sisältää kaikki ilma-alusten käyttäjät, jotka ovat harjoittaneet asiaankuuluvaa ilmailutoimintaa 1 päivänä tammikuuta 2006 tai sen jälkeen ja 31 päivään joulukuuta 2008 saakka. Luettelossa saattaa siis olla ilma-alusten käyttäjiä, jotka ovat pysyvästi tai väliaikaisesti lopettaneet ilmailutoiminnan harjoittamisen. Luettelossa ei oteta huomioon sitä, kuuluuko ilma-aluksen käyttäjä turvallisuussyistä toimintakieltoon asetettuja lentoliikenteen harjoittajia koskevaan yhteisön luetteloon, joka perustuu yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annettuun Euroopan parlamentin ja neuvoston asetukseen (EY) N:o 2111/2005 (4). Tämän asetuksen ei siten pitäisi vaikuttaa päätöksiin, joita komissio tai jäsenvaltiot tekevät asetuksen (EY) N:o 2111/2005 mukaisesti.
(6)
Jokaiselle ilma-aluksen käyttäjälle olisi annettava luettelossa oma koodi. Koodin perusteella olisi voitava yksilöidä yhteisön järjestelmään osallistujat,
ON ANTANUT TÄMÄN ASETUKSEN:
1 artikla
Tämän asetuksen liitteessä vahvistetaan direktiivin 2003/87/EY 18 a artiklan 3 kohdan a alakohdassa tarkoitettu luettelo ilma-alusten käyttäjistä, jotka harjoittivat direktiivin 2003/87/EY liitteessä I tarkoitettua ilmailutoimintaa 1 päivänä tammikuuta 2006 tai sen jälkeen, ja yksilöidään hallinnoiva jäsenvaltio kunkin ilma-aluksen käyttäjän osalta.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä elokuuta 2009

Labels: 10
8
18
20